
			A Camilo.

		

	
		
			Limiar

			O cancioneiro de tradición oral infantil, transmitido dunha forma lúdica e recreadora, boca a boca, de pais a fillos e de avós a netos ata a nosa xeración, é moi amplo e variado.

			Todo aquel que se aproxima a esta parte do cancioneiro queda sorprendido polo poder evocador das pequenas composicións rítmico-literarias, polo seu valor pedagóxico e, sobre todo, polo proceso recreador ao que se ve sometido a través do tempo.

			Cada composición foi creada para desenvolver nos nenos e nenas todas as súas capacidades psicomotrices, adquirir as ferramentas básicas para ser donos da palabra e transformar este acto lúdico-afectivo nun forte vínculo de unión entre a infancia dos pais e a dos fillos.

			Todo este material é un sistema organizado de actividades lúdicas tradicionais creado en función dunha educación integral que se desenvolvía no eido familiar e nun espazo cultural propio.

			Na actualidade ningún pedagogo descoñece a importancia deste material para traballar a lingua, a psicomotricidade, o ritmo silábico e a interacción, ao fin, da lingua e da música. 

			Investigadores, pedagogos e etnomusicólogos como Bartok, Dalcroze, Decroly, Kodaly, Montessori e Orff, entre outros, fixeron posible a súa xusta valoración ao achegarse á música tradicional dunha forma aberta e sen complexos, e este é o camiño emprendido con este traballo que pretende contribuír á dignificación universal destas sinxelas melodías. O seu valor queda contrastado na proba de resiliencia á que se ven sometidas cada unha da melodías no timbre, no ritmo –en forma de trío de jazz– e na harmonía.

			Neste caso, o Obradoiro experimental de música tradicional, Nani García e Manuel Rico, intenta realizar un documento sonoro que nos aproxima a novas referencias musicais coas melodías do cancioneiro infantil galego.

			Este documento sonoro, xa que logo, é un complemento fundamental na concepción deste libro que compendia as rimas, os recitados, as fórmulas máxicas, os encadeados e as cancións máis representativas do cancioneiro de tradición que nos falan do mundo dos animais en Galicia. 

			Os autores

		

	
		
			Para dicir

			Dicir e debullar estas composicións rítmico-literarias posibilita manifestar e transmitir as emocións máis íntimas e as formas de ser, de estar e de vivir dun mundo cultural propio. 

			Dicir e evocar estas composicións rítmico-literarias mergúllanos no valor deste corpus que serviu e serve para o desenvolvemento das competencias básicas nos primeiros anos das criaturas na casa ou na escola.

			Dicir, expresar, representar e compartir mecos, rimas, cantares e outros xogos prosódicos, impulsa o interese das criaturas por explorar as súas posibilidades de expresión dos sentimentos e gozar cos demais as experiencias creativas, estéticas e comunicativas.

			[image: p14_15.jpeg]

		

	
		
			Para contar

			No espazo lúdico-afectivo de transmisión do ser querido ou do docente coas criaturas adquírense as ferramentas básicas para ser donos da palabra.

			Contar e xogar con rimas e cancións fai posible que as criaturas exploren os obxectos e elementos do contorno inmediato e actúen sobre eles, recoñecendo os seus atributos e calidades.

			Contar e xogar con rimas fai posible aprender a gozar, a fabular, a dialogar, a comunicar e a argumentar a través das manifestacións culturais de tradición oral.

		

	
		
		Para cantar

			Cantar cada unha destas rimas e cancións permite desenvolver as capacidades lingüísticas, musicais, psicomotrices, auditivas, expresivas e creativas dos máis pequenos.

			Cantar cada unha destas composicións é asociar a música e a lingua, nunha perfecta conxunción, para acadar, cos máis fermosos logros estéticos, a función pretendida.

			Dicir, contar e cantar de forma compartida as rimas e cancións deste libro achéganos a algúns signos de identidade cultural de Galicia e permite que se sigan transmitindo a outras xeracións.

			Rimas e cancións

		

	
		
			
			1. A donicela

	
			Donicela,

			bonitiña,

			garridiña.

			Donicela,

			torresmeira,

			borrallenta,

			caldeirona.

			Malo raio

			que te coma!

